Mikill mannfjöldi er saman kominn á Írskum dögum á Akranesi og fer hátíðin að stærstum hluta vel fram . Nær ómögulegt er að áætla hversu margir gestir eru í bænum þar sem gestum að 23 ára aldri er meinaður aðgangur að tjaldstæðum bæjarins og dreifast því meira um bæinn en vant er . Talið er að svipaður fjöldi gesta sé í bænum og undanfarin ár , en aldursdreifingin er eitthvað önnur . Hinsvegar herma heimildir Skessuhorns að ungmenni og fleiri gestir muni ekki láta sig vanta í bæinn í kvöld þó þeim sé meinað að tjalda , þar sem Lopapeysuballið fer fram við Akraneshöfn eftir miðnættið . Sigurvegarar í dorgveiðikeppninni . Dagskrá hátíðarinnar hófst á fimmtudag og kennir þar margra grasa . Í gærkvöldi safnaðist t.d. mikill mannfjöldi saman á Kirkjubraut þar sem hljómsveitirnar Í svörtum fötum og Nýdönsk skemmtu ungum sem öldnum . Gríðarlega góð stemning var fram undir miðnætti og allir sem einn nutu veðurblíðunnar . Þá er markaður í íþróttahúsinu við Jaðarsbakka , sandkastalakeppni var í morgun , fornbílar eru sýndir , börn kepptu í dorgveiði og skemmta sér í tívolíi , Akraneshlaupið fór fram , mótócross er á Langasandi og þar fer síðar í dag fram bátarall . Þetta er einungis fátt af því sem í boði er á hátíðinni og vísast þar enn og aftur á heimasíðu bæjarins ; www.irskirdagar.is Kveikt var í tjaldi við hús á Kirkjubraut í nótt . Ekki hefði þurft að spyrja að leikslokum ef börn hefðu verið þar Nóttin var heldur ófriðsamari . Að sögn lögreglu komu frá því á hádegi í gær þar til í morgun um fimmtíu mál til kasta hennar . Talsvert var um að vísa þurfti ungu fólki frá sem vildi tjalda á tjaldstæðinu í Kalmansvík . Einnig þurfti að sögn lögreglu að hafa samband við töluverðan fjölda foreldra og biðja þá að sækja börn sín og unglinga . Fjórir voru teknir fyrir akstur undir áhrifum fíkniefna og fundust við leit í bifreið eins þeirra fíkniefni . Fjögur fíkniefnamál komu til kasta lögreglunnar í gær og nótt þar sem um fremur lítið magn efna var að ræða . Tveir voru teknir fyrir akstur undir áhrifum áfengis . Mikið var um ryskingar og pústra í gær , en tvær líkamsárásir komu til kasta lögreglu . Í annarri réðust tveir menn á þann þriðja og er sá að öllum líkindum nefbrotinn . Árásarmennirnir gista fangageymslur lögreglu . Kveikt var í tjaldi við hús á Kirkjubraut um fimmleitið í nótt . Um var að ræða tjald sem lítil börn í húsinu notuðu sem leiktjald . Tjaldið brann til ösku og allt sem í því var . Ekki hefði þurft að spyrja að leikslokum ef börnin hefðu gist í tjaldinu , en þeim hafði verið meinað það kvöldið áður .